LEĠĠENDA TAL-MUŻIKA: Nhar il-Ħamis li għadda d-dinja tilfet mużiċist leġġendarju hekk kif Prince nstab mejjet f'Paisley Park Studios f'Minnesota fl-età ta' 57 sena. Matul dawn l-aħħar ġimgħat huwa kellu jħassar numru ta' kunċerti minħabba raġunijiet ta' saħħa li r-rappreżentanti tiegħu ddeskrivew bħala influwenza. Huwa kiseb il-fama lejn l-aħħar tas-snin sebgħin b'diski li alternaw minn ġeneru għal ieħor. Matul is-snin tmenin il-fama tiegħu kompliet tikber fejn eventwalment rebaħ seba' Grammy Awards u Oscar għall-mużika tiegħu. Minkejja li kien artist eċċentriku fuq il-palk, fil-ħajja privata tiegħu huwa kien riservat ħafna u ftit kien jinstema' dwaru lil hinn mill-appuntamenti mużikali tiegħu. MIŻURI STRAORDINARJI: Il-Gvern tal-Veneżwela ddeċieda li jaqta' d-dawl għal erba' sigħat kuljum bejn l-aħħar ta' April u tul Mejju biex jipprova jillimita l-effett tal-kriżi tal-enerġija li qiegħed jiffaċċja l-pajjiż. Din il-kriżi qiegħda tinħass hekk kif il-pajjiż qed jesperjenza perjodu ta' nixfa kbira li affettwat ħażin il-produzzjoni tad-dawl min-naħa tal-impjanti idroelettriċi. Il-Ministru għall-Enerġija Luis Motta Dominguez spjega li s-sigħat meta se jinqata' d-dawl se jkunu ppubblikati ġurnata b'ġurnata, però qatt mhuma se jolqtu l-ħin ta' bejn it-tmienja ta' filgħaxija u nofsinhar. Aktar kmieni din is-sena l-Gvern kien ħabbar ukoll li l-ġimgħa tax-xogħol kienet se tonqos minn ħamsa għal erbgħa minħabba l-kriżi tal-enerġija. TKOMPLI TIRREŻISTI: Minkejja li l-Kamra tad-Deputati Brażiljana tat bidu għall-proċeduri ta' impeachment fil-konfront tal-President Dilma Rousseff, din tal-aħħar ikkonfermat id-determinazzjoni tagħha li tirreżisti t-talbiet ta' riżenja li qegħdin isirulha. B'konsegwenza ta' dan il-fatt, hija attendiet attività organizzata min-Nazzjonijiet Uniti fi New York nhar il-Ġimgħa li għadda fejn allegat li l-oppożituri tagħha qegħdin jippruvaw jagħmlu kolp ta' stat mingħajr armi billi jneħħu gvern elett mill-poplu permezz ta' amministrattivi u legali. L-akkuża prinċipali li qiegħda ssir kontriha hija dik li l-Gvern immexxi minnha ssellef somom kbar minn entitajiet u banek statali biex jaħbi kemm kienu mwiegħra l-finanzi pubbliċi qabel l-elezzjoni presidenzjali tal-2014. INKISRU D-DRITTIJIET TIEGĦU: Anders Breivik, ir-raġel Norveġiż li fl-2011 qatel 77 persuna f'żewġ attakki terroristiċi, kien vittma ta' aġir li mar kontra d-drittijiet fundamentali tiegħu. Din id-deċiżjoni ttieħdet minn qorti Norveġiża li sostniet li Breivek kien suġġett għal trattament ħażin tul il-priġunerija tiegħu fejn, fost l-oħrajn, kien imqajjem mill-gwardjani ta' spiss f'nofs ta' lejl mingħajr raġuni valida u tħalla magħluq f'iżolament għal bejn 22 u 23 siegħa kuljum. Skont il-Qorti, dan it-trattament imur kontra Artiklu 3 tal-Konvenzjoni Ewropea Dwar id-Drittijiet Umani li tipprojbixxi trattament diżuman u degradanti. Huwa mistenni li l-awtoritajiet Norveġiżi jappellaw din id-deċiżjoni. JANNULLAW IL-VERDETT: Qorti tal-Appell Torka annullat verdett li kien ingħata fl-2013 u li permezz tiegħu 275 persuna nstabu ħatja li ppruvaw jagħmlu kolp ta' stat. Fost l-akkużati kien hemm persuni minn kull sfera tas-soċjetà, inklużi uffiċjali militari, avukati u ġurnalisti. Dan il-komplott allegatament seħħ bejn l-2003 u l-2004 meta l-President attwali tat-Turkija, Recep Tayyip Erdogan, kien għadu Prim Ministru. Skont il-verdett oriġinali, dan il-grupp ta' oppożituri kellu l-għan li joħloq taqlib soċjali u inċertezza biex iwitti t-triq għal kolp ta' stat militari. Madankollu, il-Qorti tal-Appell sostniet li l-verdett ingħata fuq suspetti aktar milli provi u għalhekk dan ma kienx validu. ŻJARA STORIKA: Fl-aħħar jiem il-midja Ġappuniża bdiet tispekula li l-President Amerikan Barack Obama qiegħed jippjana li jżur il-belt ta' Hiroshima. Din il-belt għandha valur simboliku kbir għaż-żewġ pajjiżi hekk kif kienet waħda miż-żewġ postijiet li ntlaqtu minn attakk permezz ta' bomba atomika f'Awwissu tal-1945. Is-severità ta' dawn l-attakki wassal lill-presidenti Amerikani suċċessivi biex jevitaw dawn il-postijiet matul iż-żjarat tagħhom fil-Ġappun hekk kif dawn kienu suġġett sensittiv bejn iż-żewġ pajjiżi. Madankollu, ftit tal-ġimgħat ilu, is-Segretarju tal-Istat Amerikan John Kerry ta x'jifhem li din is-sitwazzjoni tista' tinbidel fil-ġejjieni u r-rapporti li qegħdin jidhru fil-midja Ġappuniża indikaw li dan jista' jseħħ ix-xahar id-dieħel stess.